ДУА “Яслі – сад № 1 г. п. Карэлічы”

г.п.Карэлічы, вул.Паркавая, д.1а., тэл.8 01596 74991

Выхавальнік дашкольнай адукацыі вышэйшай кваліфікацыйнай катэгорыі Каспяровіч Таццяна Уладзіміраўна

**Чароўная ты, беларуская мова!**

**Музычнае свята для выхаванцаў старшай групы**

 **з беларускай мовай навучання**

**Праграмныя задачы:** далучаць дзяцей да беларускай мовы, фарміраваць каштоўнасныя адносіны да яе; развіваць маўленне, моўныя здольнасці выхаванцаў; выхоўваць павагу да беларускай мовы і жаданне размаўляць па беларуску.

**Абсталяванне:** шапачкі для дзяцей (ліса, кот, зайка, воўк); дзіцячыя музычныя інструменты; кнігі і партрэты беларускіх пісьменнікаў і паэтаў; вырабы з ільну, саломкі і гліны.

**Ход свята:**

**Выхавальнік дашкольнай адукацыі ( В.д.а.).**

Добры дзень, госці дарагія!

Я сардэчна ўсіх вітаю,

І на свята запрашаю.

Бачу, што ўсё гатова –

Значыць, трэба пачынаць.

Свята беларускай мовы

Будзем з вамі святкаваць.

 *У зале ціха гучыць мелодыя беларускай песні, уваходзяць дзеці.*

**1-е дзіця.** ( *звяртаючыся да бацькоў).*

-Француз па-французску,

Па-польску – паляк

Гавораць з маленства.

А я, мама, як?

Замежную мову

Я ў садзе вучу,

На беларускай

Не ўмею, маўчу.

Чаму, адкажы мне,

Ты, тата і дзед,

Не размаўлялі

На роднай нідзе?

Я рускую мову

Люблю і вучу,

І нашу таксама

Я ведаць хачу.

Буквар беларускі

Прашу мне купіць

І родную мову

Пачну я вучыць.

**М.Пазнякоў**

**2-е дзіця.**

Родная мова, цудоўная мова!

Ты нашых думак уток і аснова!

Матчын дарунак ад самай калыскі,

Ты самацветаў яскравая нізка…

 **У.Дубоўка**

**3-е дзіця**

Мы жывём у той краіне,

Дзе азёры ззяюць сінім.

Дзе лясы амаль да неба,

Дзе палі паўнюткі хлебам.

Рэк блакітныя сцяжынкі,

Маем кожны год “Дажынкі”.

А буслы жывуць на хатах,

Вучаць лётаць буслянятаў.

Дзе гучыць матулі мова,

Дзе ўсё заўжды знаёма.

 **С. Брандт**

**В.д.а.** Мы на роднай беларускай мове размаўляем

 І на свята вас, госці дарагія, запрашаем.

 Будзем песні вам спяваць , нават калыханкі.

 А вы толькі нам мацней хлопайце ў ладкі.

**В.д.а.** Мы запрасілі вас, каб пагутарыць аб нашай цудоўнай беларускай мове, аб спадчыне нашага народа. З гэтай нагоды арганізавалі выставу. Паглядзіце , колькі тут цікавых кніг беларускіх паэтаў і пісьменнікаў. Вось і іх партрэты.

 Ведаеце, рабяты, што кніга- гэта наш цуд, памочнік, галоўная крыніца ведаў. З ёй трэба сябраваць, берагчы яе. З кніг мы даведваемся, як жыў ранней беларускі народ, на якой мове размаўляў, якія вершы , казкі складаў, якія песні спяваў.

Ну, давайце свята прадаўжаць.

Дружна песню пачынайце.

Трэба ўсім на свеце знаць,

Як вы можаце спяваць.

**Песня “На бусліных крылах”**

*(сл. Я. Жабко, муз. А. Канстанцінавай)*

**В.д.а.** Нашы дзеці хоць малыя, але ведаюць, як называецца наша Радзіма, ганарацца тым, што яны беларусы.

 **1-е дзіця.**

Блакіт нябес, і белы бусел,

І кветкі ў полі, як абрус…

Мой край завецца Беларуссю,

А сам я - хлопчык-беларус.

 **С.Сокалаў-Воюш**

**2-е дзіця.**

Я – дзяўчынка-беларуска

З васільковымі вачыма,

Хоць малая,

Але знаю:

Беларусь –

Мая Радзіма.

 **Л.Пранчак**

**3-е дзіця.**

Я беларус, – і я шчаслівы,

Што маці мову мне дала.

Што родных песень пералівы

І зблізку чую, і здаля.

 **Н.Гілевіч**

**4-е дзіця.**

Твар румяненькі,

Белая хустачка.

Я ўжо ведаю,

Я –беларусачка!

І хачу

Так, як тата і мама

Родны край свой любіць

Я таксама!

 **А.Бадак**

**5-е дзіця.**

Беларусам я радзіўся,

Беларусам буду жыць,

Беларускую зямельку

Буду шчыра я любіць.

Бо радзімая старонка

Над усё мне прыгажэй,

Беларуская гаворка,

Над усё мне даражэй .

 **А.Мілюць**

**В.д.а.** Нашы дзеці любяць не толькі размаўляць на роднай беларускай мове, але і спяваць песні. Паслухайце, калі ласка.

**Песня “Новы дзень”**

**(** *сл.Я.Жабко, муз.А. Канстанцінавай)*

*Пад вясёлую музыку уваходзіць Несцерка (выхавальнік дашкольнай адукацыі , апрануты ў беларускі народны касцюм ).*

**Несцерка (Н.)** Добры дзень,дзеці! Вітаю вас, госцейкі даражэнькія!

**Дзеці.** Добры дзень, Несцерка.

**Н.** Мне вельмі прыемна , што вы мяне пазналі. Я не спазніўся на свята?

**Дзеці.** Не, не спазніўся.

**В.д.а.** Несцерка, ты напэўна ведаешь, якое ў нас свята, бо апрануўся якраз так, як трэба.

**Н.**  Дзеці, а што гэта я апрануў?

**Дзеці.**  Кашулю.

**Н.** Чаму яна такога колеру?

**Дзеці.** Белы колер – гэта сімвал свабоды і чысціні.

**Н.**  А гэта што?

**Дзеці.**  Капялюш.

**Н.** Як называецца ўвесь мой касцюм?

**Дзеці.** Беларускі , нацыянальны, святочны**.**

**Вяд.** Паглядзі ,Несцерка, нашы дзеці таксама апранты па святочнаму.

**Н.**  Я загаварыўся з вамі і запамятаў, што за свята ў вас?

**Дзеці.**  Свята роднай мовы.

**Н.**  Я такога ніколі не чуў?

**В.д.а.**Давайце, рабяты, растлумачым Несцерку, што ж гэта за свята?

**Дзеці** *(гавораць па чарзе).*

**-** На гэтым свяце мы праслаўляем сваю родную мову;

- Мы любім сваю краіну і хочам размаўляць на роднай мове;

-Родная мова – гэта душа народа.

-Пакуль жыве мова, жыве і народ.

- Родная мова, матчына мова, мова нашых бацькоў і дзядоў.

**Н.** Дзякуй вам за тлумачэнне. З задавальненнем прыму ўдзел у вашым свяце. Я весялун і гаварун, люблю пажартаваць, паспяваць, ведаю шмат казак, прымавак і прыказак. Вось паслухайце:

-Якая справа, такая і мова.

-Птушка моцна крыламі, а чалавек сяброўствам.

**В.д.а.** Пачакай , пачакай , Несцерка! Нашы дзеці таксама ведаюць шмат прыказак і прымавак. Вось паслухай.

**1-е дзіця.**Праўда даражэй за грошы.

**2-е дзіця**.Няма смачней вадзіцы, чым з роднай крыніцы.

**3-е дзіця**.Чалавек без радзімы, што салавй без песні.

**4-е дзіця**. Бацькоў слухай, гора не ведай.

**5-е дзіця**.Хто працуе, то не сумуе.

**Н.**  Добра! Малайцы! А ці ведаеце вы, што робяць бабулі і матулі для таго, каб дзеці з самага маленькага ўзросту адчулі прыгажосць і мілагучнасць роднай мовы.

**Дзеці.** Спяваюць калыханкі.

**Н.** А ці спяваюць вам калыханкі? Калі хто смелы, то няхай нам калыханку праспявае ці раскажа.

 *(Дзеці расказваюць калыханкі)*

**1-е дзіця.**

Закрываюць кветкі вочы,

Толькі мішка спаць не хоча.

Ён забраўся под канапу

І ляжыць, узняшы лапы.

Сам устаць ніяк не можа.

Я паклала Мішку ў ложак.

Спі, мой Мішка, баю-бай,

На мяне не пазірай.

Куры, гусі ўжо заснул.

Кліча спаць мяне матуля.

Спі, мой любы, люлі-люлі.

 **Н.Галіноўская**

**2-е дзіця.**

Ходзіць коцік па палях,

Носіць сон у кашалях.

Ходзіць коцік па капусце,

Носіць сон у белай хусце.

Бабка коціка дагнала,

Сон для дзетачак забрала.

А ты, коця, вон, вон,

А на дзетак - сон, сон.

 **Беларуская народная калыханка**

**Н.** Ой, вы такпрыгожа і мелагучна расказвалі калыханкі, што таты і матулі амаль заснулі. А давайце прапануем ім гульню “Адгадай мелодыю”

**Гульня “Адгадай мелодыю”**

*(Музычны кіраўнік грае пачатак вядомай беларускай песні,*

 *а госці ўсе разам яе спяваюць)*

**Н.** Дзякуй вам! Думаю, што вы, паважаныя госці, атрымалі вялікую асалоду. Паглядзіце, дзеткі, якія сталі вясёлыя вочы ў нашых гледачоў, мабыць, спадабалася ім спяваць.

Зараз пагляціце, якая ў мяне торба. У ёй шмат цікавых рэчаў-падарункаў. Калі адгадаеце мае ўсе загадкі, то ўсе падарункі будуць вашымі. Згодны?

**Дзеці**. Так.

1.З гліны мы яго зляпілі,

Потым у печы абпалілі.

Навучыўся ён спяваць ,

Не дае нікому спаць*. (Гніняны пеўнік)*

2.Стаяць Юлькі,

У іх жоўтыя кашулькі,

Серцы іх залатыя

Адгадайце, хто такія. *(Саламяныя лялькі*)

3.Што за цацка , адгадайце,

З гліны качка, пеўнік, зайка.

А як возмеш у рукі - дунеш,

Дык адразу затанцуеш*. (Свістулька)*

**Н.** Малайцы, усе загадкі адгадалі. Вось вам мае падарункі.

**В.д.а.**  Несцерка! Дзеці таксама ведаюць загадкі. Давай дамовімся, што калі ты адгадаеш загадку, то дзеці з гэтым прадметам выканаюць якое-небудзь дзеянне: пагуляюць, патанцуюць, альбо паспяваюць.

*Дзеці загадваюць загадкі.*

1-е дзіця.

Напіўся, наеўся , на агонь усеўся.

Кашы наварыў і нас накарміў. (*Гаршчок)*

**Гульня “Гарлачык”**

*(бел. нар. гульня)*

2-е дзіця.

У лесе выразана, гладка вытачана.

Ажно заліваецца, як называецца? *(Дудка)*

**Песня “Заіграй жа мне, дударочку”**

 *(бел.нар.песня)*

3-е дзіця.

Мяне любяць вышываць,

На вяселлі запрашаць.

Я - льняны чараўнік,

А завуць мяне *… (Ручнік)*

**Танец “Лявоніха”**

*(бел.нар.танец)*

**Н.** Вы мяне сення вельмі ўразілі. Адчуваецца, што вы сапраўдныя беларусы. Мне прыемна было чуць , што вы ведаеце беларускія вершы, загадкі, песні, танцы, прыказкі і прымаўкі. А ці ведаецевы беларускія казкі? Назавіце, калі ласка, іх.( *Дзеці называюць).*

**Н.**  Добра. А ці ведаеце вы, з якой казкі гэтыя словы?

1.Коце, браце! Мяне ліска нясе

У высокія горы, у глыбокія норы,

Па барах, па карчах, аж бярэ мяне страх!…

2.Гэй, збірай манаткі ,

Уцякай хутчэй ты з хаткі,

Бо вунь дзед ідзе, ен касу нясе…

*Дзеці называюць казкі. “Кот, ліса і пеўнік”, “Каза манюка”.*

**В.д.а.** Несцерка, а зараз ты паспрабуй адгадаць нашы загадкі. Мы табе не толькі загадаем, але і пакажам невялічкі ўравачак казкі.

*Дзеці драматызуюць урывак казкі “Як кот звяро*ў *напалоха*ў*”, “Зайкава хатка”.*

**Н.**  Малайцы вы, дзеткі! Усё вы ведаеце. Пра ўсё сення гаварылі, а вось гэта што такое?

**Дзеці.** Музычныя інструменты.

**В.д.а.**  Выходзьце хутчэй, музыканты, бярыце інструменты, заспяваем прыпеўкі.

**Прыпеўкі**

**Н.** Малайцы, дзеткі .

Але ж мне трэба ўжо ў дорогу.

І шкода , але ўсё ж бывайце,

Толькі мяне не забывайце.

Падзяку маю трымайце.

Багата жывіце, мову і край свой любіце.

*Несцерка пакідае залу.*

**В.д.а.** Ну як, паважаныя бацькі, спадабалася вам наша свята?.. А вам, дзеткі?.. Давайце дамовімся з вамі шанаваць нашу мову і ганарыцца тым, што яна такая прыгожая і мілагучная. Я ўпэўнена, што вы вырасцеце сапраўднымі беларусамі.

Я вам, дзеці, жадаю:

Хутка расціце. Дружна жывіце,

Край свой любіце

І родную мову не забывайце.

А вам, госцейкі дарагія, дзякуй за тое, што завіталі да нас і мову родную паслухалі. Поспехаў вам!

Зараз, дзеткі, давайце заспяваем песню пра цудоўную пару года - восень. А дапамогуць нам вашы таты і мамы.

**Песня “ Восені песенькі модныя”**

*(сл.* і *муз. Я. Жабко)*

*Дзеці разам з бацькам*і *пад песню “Бывайце здаровы” выходзяць з залы.*

ЛІТАРАТУРА:

1.Вучэбная праграма дашкольнай адукацыі.- Мінск: Нац.ін-т адукацыі. 2019 .

2. Читаем детям: хрестоматия: пособие для педагогов учреждений дошк. образования. В 3 т. Т.3 . От 5 до 7 лет. В 2 кн. Кн.1 /сост.: А.И. Саченко, Л.А. Смаль.—Минск: Экоперспектива, 2015.— 463с.

3. Жабко, Я.Г. Катится по небу солнышко: песни для детей дошкольного возраста ( от 3 до 7 лет): пособие для педагогов учреждений дошкольного образования/ Я.Г.Жабко.- Минск: Нац.ин-т образования, 2015.